section_heading: Opis
paragraph_text: Crkva kasnobaroknih obilježja sagrađena je u razdoblju od 1768. do 1824. godine u blizini nekadašnje starije zidane crkve. Cjelovita obnova poduzeta je nakon požara koji je uzrokovao velika oštećenja crkve 1862. godine. Jednobrodna je građevina velikih dimenzija, pravokutnog tlocrta, s užim zaobljenim svetištem, sakristijom i zvonikom sagrađenim 1900. godine u središnjoj osi glavnog pročelja. Prostor broda nadsvođen je nizom čeških kapa, a nad svetištem je kupola. Svoda polja i ograda pjevališta dekorirani su štukom, a kupola oslikana. Inventar potječe iz 19. stoljeća.